Željko Draženović
Luja Adamiča 6
32100 Vinkovci

Kandidatura za člana Izvršnog odbora HND-a
						Izbori 2007.

Poštovani,

novinarskom sam se počeo baviti 1992. godine objavom prvih tekstova u "Glasu Slavonije" iz vinkovačkog dopisništva tog dnevnog lista. Nakon kratkog honorarnog statusa, primljen sam u stalni radni odnos te sam kao dopisnik "Glasa Slavonije" iz Vinkovaca radio do 1996. godine kada prelazim na Vinkovačku televiziju na mjesto urednika Informativnog programa. Početkom 1999. godine zapošljavam se u HINA-i za koju, sa radnog mjesta urednik-dopisnik i danas izvješćujem, pokrivajući događanja iz Vukovarsko-srijemske županije.
Što se tiče programa i rada HND-a gledajući iz vlastite perspektive, mišljenja sam kako bi se u budućnosti naša strukovna udruga trebala više nego dosada okrenuti problemima novinara koji rade u lokalnim sredinama. Iz dosadašnjeg rada HND-a stječe se dojam kako se sve "vrti" u Zagrebu i drugim veliim sredinama, dok se za probleme novinara izvan velikih urbanih područja počesto drži da su manje vrijedni i ne zavrijeđuju toliku pozornost. 
U takvoj situaciji nažalost se zaboravlja kako je, da ga tako nazovem, tzv. lokalno novinarstvo jedan od najtežih i najzahtjevnijih oblika bavljenja novinarskom pisanom riječi poglavito u istraživačkom obliku, ukoliko ga kao takvog uopće ima u lokalnim sredinama. Naime, kako su u velikoj većini slučajeva vlasnici lokalnih medija upravo općine i gradovi, dobar dio dužnosnika tih jedinica lokalne samouprave "lokalno novinarstvo" drži pod strogom kontrolom i koristi često u razne svrhe kojima je po pravilu uvijek cilj vlastiti probitak. Nažalost, jednom dijelu naših kolega koji rade u loklanim medijima takvo stanje kao i da odgovara jer se ne moraju previše angažirati, niti razbijati glavu što će napisati. Takvo stanje treba mjenjati i to možda za početak na način da se  rad i angažman HND-a spuste na nižu razinu te potakne razvoj svijesti da hrvatsko novinarstvo ne čine samo nacionalni mediji i medijski eksponirani novinari.
Hrvatsko novinarstvo puno je širi pojam kao i problemi novinarske struke koja, kako mi se čini, danas kao da luta u traženju vlastitog indentiteta na medijskom tržištu koje sve više traži lažnog sjaja i još lažnijih zvijezda i njihovih ispraznih priča. Na HND-u je da se odupre takvim nasrtajima i to za početak ponajprije kroz izradu klasifikacijskih normi s ciljem razvrstavanja ozbiljnog od "žutog" novinarstva kako bi se točno znalo koja novina i medij kojem pravcu i "stilu" naginju. Ovako ispada da se svi traže u svemu, što često zna zbuniti prosječnog čitatelja i gledatelja koji nažalost u takvoj situaciji sve manje može uočiti razliku između ozbiljne vijesti i pokušaja pravljenja vijesti od lažnih senzacija i irelevantnih događaja.   

S poštovanjem

Željko Draženović